Ġużè Bonnici Ġużè Bonnici (Valletta, 14 ta' Awwissu 1907 - 6 ta' Ottubru 1940) kien politiku u awtur. Bin Pawlu u Ġovanna mwielda Debono, it-tnejn Għawdxin, Ġużè Bonnici kien it-tieni wild tagħhom. Ħa l-edukazzjoni tiegħu fl-iskola primarja tal-Belt, is-Seminarju t'Għawdex u l-Università ta' Malta minn fejn ġab il-B.Sc. u Ph.C. fl-1927. Fl-1931 sar tabib. Inħatar Kap tad-Dipartiment fl-Isptar Ċentrali. Fl-1934 iżżewweġ lil Evelyn Testa u kellu tliet ulied. Ġużè Bonnici sar delegat tal-Partit Laburista fl-1926, ħames snin wara t-twaqqif tiegħu. Daħal fl-Eżekuttiv fl-1928. Fl-1931 ħareġ il-ktieb "L-Istorja tal-Partit tal-Ħaddiema", fuq l-ewwel għaxar snin tal-Partit. Qatt ma kkontesta l-elezzjonijiet ġenerali, forsi għax miet ħesrem fl-età ta' 33 sena. Ġużè Bonnici kien wieħed mill-fundaturi u l-ewwel President tax-Xirka għat-Tixrid tal-Ilsien Malti. Fl-1931 waqqaf l-Għaqda tal-Malti (Università) ma' sieħbu Rużar Briffa, it-tnejn studenti tal-Mediċina, bil-għan li l-Malti jingħata l-prestiġju li jistħoqqlu fl-Università. Bdew ukoll il-pubblikazzjoni "Leħen il-Malti". Fl-1938 beda jippubblika "Ġabra ta' Kitba Maltija", minn Dar tal-Pubblikazzjoni Excelsior li kien xtara minn butu fil-Belt, Triq Sant'Ursula, u f'sentejn ħareġ tnax-il ktieb, bl-għajnuna tal-Kaptan A.V.Laferla, il-Professur Saydon u Ġużè Chetcuti. F'din is-sensiela kien hemm "Anġli tan-Niket" ta' Ġino Muscat Azzopardi, "Taħt Tliet Saltniet" ta' Ġużè Aquilina, "Leli ta' Ħaż-Żgħir" ta' Ġużè Ellul Mercer, "San Ġwann" ta' Ġużè Galea, "Is-Salib tal-Fidda" ta' Wistin Born u r-rumanzi tiegħu stess "Il-Qawwa tal-Imħabba" u "Ħelsien". Stampa ukoll tliet kotba bil-poeżiji ta' Dun Karm. Kiteb ir-rumanzi: Kiteb ukoll: "Ġuzè Bonnici : ħidmietu u kitbietu" hi teżi tal-Baċellerat fl-Arti (bl-Unuri) li Nora Sammut għamlet fl-Università ta' Malta fl-1974. Fl-1990 ġie stampat id-dramm tiegħu "Imħabba aktar mill-Ħajja". Fl-2007, f'għeluq il-100 sena minn twelidu, l-Għaqda tal-Malti - Università ħarġet "In-Novelli", in-novelli miġbura ta' Ġużè Bonnici.